钦定古今图书集成/明伦汇编/官常典/第093卷 > 惠襄靖王令懬
## 钦定古今图书集成/明伦汇编/官常典/第093卷 > 惠襄靖王令懬

按《宋史燕王传》：“令懬字深之。初，懿王生昌州团练使
惟固，惟固生楚安僖王从信，从信生益公世逢，世逢
生令懬，授右班禁直，迁东头供奉官，累监州县场库。
监司薛昂荐其才，易资承事郎，调颍州签判，历绵州
通判，累知蜀州、阆州、庆源府。召除卫尉少卿，擢秘阁
修撰，再知庆源府。建炎二年，分西外宗子于泰州，命
令懬知西外宗正事”，除御营使司参赞军事，挈宗子
避地福州，因置司焉。元懿太子薨，帝命令懬选艺祖
后，得三四人，寻擢集英殿修撰、知南外宗正。再选宗
子，得伯琮、伯浩，养宫中。后选得伯玖，性亦聪慧。高宗
喜，转令懬知泉州，寻与祠以归。令矼薨，令懬改阆州
观察使，袭封安定郡王，除同知大宗正事，逾年，授镇
东军承宣使，再迁保平军节度使。绍兴十三年薨，年
七十五。赠少师，后追封惠王，谥“襄靖。”